M E S T O Š A Ľ A - Mestský úrad

# **Mestské zastupiteľstvo v Šali**

**Materiál číslo H 2/5/2020**

**Návrh na medzinárodnú spoluprácu a informácia o pripravovanom projekte v rámci HORIZON 2020**

Návrh na uznesenie:

Mestské zastupiteľstvo v Šali

1. **prerokovalo**

návrh na medzinárodnú spoluprácu a informáciu o pripravovanom projekte v rámci HORIZON 2020,

1. **schvaľuje**
2. zapojenie sa do pripravovaného projektu v rámci programu HORIZON 2020;
3. nadviazanie medzinárodnej spolupráce s mestom Tatabánya (Maďarsko), ako hlavným partnerom a žiadateľom projektu pripravovaného v rámci programu HORIZON 2020 a ďalšími partnermi zo súkromnej sféry formou uzatvorenia konzorčnej zmluvy;
4. zabezpečenie realizácie projektu po jeho schválení v súlade s podmienkami poskytnutia pomoci.

Spracoval: Predkladá:

Ing. Eliška Vargová v. r. Ing. Eliška Vargová v. r.

referentka OSaKČ  referentka OSaKČ

Predložené mestskému zastupiteľstvu 20. augusta 2020

Dôvodová správa:

Mesto Tatabánya pripravuje žiadosť o poskytnutie nenávratného finančného príspevku v rámci programu HORIZON 2020. Je to program financovaný Európskou úniou určený pre výskum a inovácie v rámci programového obdobia 2014 – 2020. Poskytuje podporu pre projekty multinacionálnej spolupráce ako aj pre individuálnych výskumníkov a podporuje aj malé a stredné podniky svojím špeciálnym podporným nástrojom v oblasti výskumu a inovácií.

V zmysle §11, ods. 4, písm. h) zákona č. 369/1990 Zb. o obecnom zriadení v znení neskorších predpisov, obecné zastupiteľstvo rozhoduje o základných otázkach života obce, v zmysle uvedeného bodu je mu vyhradené schvaľovať dohody o medzinárodnej spolupráci a členstvo obce v medzinárodnom združení podľa [§ 21 ods. 1](https://www.slov-lex.sk/pravne-predpisy/SK/ZZ/1990/369/20200501#paragraf-21.odsek-1). Na základe uvedeného predkladáme Mestskému zastupiteľstvu v Šali informáciu o pripravovanom projekte a návrh na medzinárodnú spoluprácu v medziach tohto projektu.

Projekt je zatiaľ vedený pod pracovným názvom „SAFE CITY – I.S.O.C.“ (Bezpečné mesto – Integrované bezpečnostné a operačné centrum**) -** Integrované bezpečnostné riešenia pre bezpečnosť mesta. Nakoľko presný názov projektu nebol v čase spracovania materiálu definitívne vybratý, nie je ani súčasťou textu uznesenia.

Projekt by mal byť preložený v rámci výzvy s kódom SU-INFRA01-2018-2019-2020 – a názvom: Prevencia, detekcia, reakcia a zmierňovanie kombinovaných fyzických a kybernetických ohrození kritickej infraštruktúry v Európe. Termín uzávierky na predkladanie žiadostí je 27.8.2020 o 17.00 hodine.

V rámci uvedenej výzvy by mali byť predkladané návrhy, ktoré by sa mali týkať: prognózy, posudzovania fyzických a kybernetických rizík, prevencie, zisťovania, reakcie a v prípade výskytu, zmierňovania následkov (vrátane nových návrhov zariadení) a rýchleho obnovenia po mimoriadnych udalostiach počas životnosti infraštruktúry s cieľom dosiahnuť bezpečnosť a odolnosť všetkých funkcií vykonávaných zariadeniami a susedného obyvateľstva a životného prostredia.

Oprávnenými žiadateľmi sú najmenej 2 prevádzkovatelia vybraného typu kritickej infraštruktúry, ktorí pôsobia v 2 členských štátoch alebo pridružených krajinách, zároveň musia byť príjemcami (prípadne, ale nie nevyhnutne, koordinátormi) dohody o grante a mali by sa priamo podieľať na plnení úloh stanovených v grantovej zmluve.

Medzi ďalšími podmienkami výzvy je nutná účasť odvetvia schopného poskytovať bezpečnostné riešenia a podmienka, že trvanie navrhovaných aktivít nesmie prekročiť 24 mesiacov. Členovia konzorcia sú povinní uzavrieť dohodu o konzorciu, v zásade pred podpisom dohody o grante.

Konzorčnú zmluvu by mali podpísať 6 partneri uvedení nižšie.

**Názov participujúcej organizácie**  **Krajina**

1 Mesto Tatabánya HU

2 Mesto Šaľa SK

3 Safetyart Kft. HU

4 QUADRON Kft. HU

5 Partnertech Kft. HU

6 Gamanet a. s. SK

Vzor konzorčnej zmluvy, ktorý bol k dispozícii len v anglickom jazyku bol daný na preklad, tento preklad uhradí mesto Šaľa.

Čo sa týka výšky pomoci, vo výzve je uvedené, že Komisia sa domnieva, že návrhy, ktoré požadujú príspevok od EÚ vo výške približne 7 až 8 miliónov EUR, by umožnili primerané riešenie tejto témy. To však nevylučuje predkladanie a výber návrhov, v ktorých sa požadujú iné sumy.

Predpokladaný rozpočet projektu je na úrovni 4,5 mil. EUR, rozdelenie medzi partnermi by malo byť v sume 70 % mesto Tatabánya, 30 % mesto Šaľa, teda približne 1,35 mil. EUR.

Miera pomoci pre príjemcov (a prepojené tretie strany), ktorí sú neziskovými právnickými osobami je 100% oprávnených nákladov a pre príjemcov (a prepojené tretie strany), ktorí sú ziskovými právnickými osobami 70% oprávnených nákladov.

Mesto Šaľa prejavilo záujem zapojiť sa do tohto projektu s tým, že tento projekt nevyžaduje žiadny finančný vstup, teda žiadne povinné spolufinancovanie zo strany prijímateľa.

Spracovateľ žiadosti o poskytnutie NFP pre mesto Tatabánya oslovil naše mesto s možnosťou zapojiť sa do tohto projektu s ohľadom na veľkosť nášho mesta a blízkosť regiónu. Ponúkol možnosť implementácie nástrojov v oblasti zlepšenia bezpečnosti mesta, ktoré má mesto Tatabánya rozpracované, konkrétne napr. kamerové systémy, poplašné systémy proti vlámaniu, protipožiarne systémy, systémy kontroly vstupu, perimetrická ochrana (slúži na detekciu narušenia vymedzených hraníc stráženého objektu), bezpečnostné riešenia budov - ochrana verejného priestoru, kybernetická ochrana, anti-dronové systémy.

Mesto Šaľa má záujem nadviazať na aktivity naplánované v rámci projektu predkladaného cez výzvu OPII, Moderné technológie – Šaľa na ceste SMART. V tejto súvislosti zaslalo nasledovné oblasti na posúdenie možnej implementácie do projektu v rámci HORIZON 2020:

* vybavenie vozidiel MsP inteligentnými kamerami na rozpoznávanie tvárí,
* vybavenie vozidiel MsP ozónovými čističmi pre prípad pandémie
* nákup vybavenia pre dobrovoľný hasičský zbor – motorový čln, zásahové odevy, vybavenie na záchranu života, termokamery atď.
* vybavenie všetkých verejných objektov vybavením na záchranu života (v prípade získania dotácie z NSK, bude vylúčený pre zamedzenie duplicity nákup defibrilátorov na objekty pokryté z projektu NSK)
* pre navigovanie bezpečnostných zložiek modernizácia verejného osvetlenia na hlavných dopravných ťahoch v meste (projekt 1. etapy modernizácie VO spolufinancovaný z EÚ končí 31.8.2020 resp. dátumom schválenia 5. následnej monitorovacej správy odoslanej 10.8.2020, podľa toho, čo nastane neskôr) – inštalovanie inteligentných svietidiel s možnosťou zmeny farby, resp. blikania z operačného strediska.
* ostatné aktivity - v zmysle implementácie opatrení navrhnutých mestom Tatabánya na ochranu objektov – protipožiarne, poplašné systémy proti vlámaniu, kontrola riadenia dopravy atď.
* vytvorenie operačného strediska – integrujúc v sebe nielen monitorovanie kamerového systému, ale aj hlásenia z prevádzky infraštruktúry mesta.

Ako je uvedené vo výzve, oprávnené činnosti - v roku 2020 by sa pri súčasnom zachovaní rozsahu hodnotenia rizík, prevencie, odhaľovania, reakcie a zmierňovania následkov mali návrhy zamerať aj na vzájomné vzťahy medzi rôznymi typmi kritickej infraštruktúry s cieľom vyvinúť nástroje a metódy na minimalizáciu kaskádových účinkov a umožniť rýchle obnovenie úrovne výkonnosti služieb po mimoriadnych udalostiach.

Projekty by mali:

1. podrobne posúdiť všetky aspekty vzájomne závislých fyzických prvkov (napr. bombardovanie, sabotáž a útoky rôznymi zbraňami proti zariadeniam, budovám a lodiam; prelety a havárie lietadiel alebo robotov; šírenie požiarov, záplav, zosuvov pôdy, katastrofálne následky globálneho otepľovania, seizmická aktivita, vesmírne počasie, kombinované hrozby atď.) a počítačové hrozby a incidenty (napr. porucha systému SCADA, neautorizovaný prístup k serveru, elektronické rušenie, distribuované útoky) a kaskádové riziká vyplývajúce z takýchto komplexných hrozieb,
2. demonštrovať presnosť svojho prístupu k hodnoteniu rizika pomocou konkrétnych príkladov a scenárov skutočného života a porovnaním výsledkov s inými metodikami hodnotenia rizika,
3. rozvíjať lepšie riadenie fyzických a počítačových hrozieb v reálnom čase, založené na dôkazoch, so zreteľom na starnutie existujúcej infraštruktúry a
4. poskytnúť scenáre a odporúčania pre plánovanie politiky, zapojenie občianskej spoločnosti a investičné opatrenia zahŕňajúce všetky aspekty zmierňovania prevencie, zisťovania a reakcie;
5. mali by sa navrhnúť inovatívne metódy na zdieľanie informácií s verejnosťou v blízkosti zariadení - a to aj prostredníctvom sociálnych médií a so zapojením organizácií občianskej spoločnosti - na ochranu prvých respondentov, ako sú záchranné tímy, bezpečnostné tímy a monitorovacie tímy, a na zabezpečenie kontinuity služieb.